钦定古今图书集成/理学汇编/文学典/第176卷 > 徐师曾文体明辩 > 《跋李参仲行状》前人
## 钦定古今图书集成/理学汇编/文学典/第176卷 > 徐师曾文体明辩 > 《跋李参仲行状》前人

锺山先生李公参仲之子季札，奉其先君子《行状》一
通，不远数百里，谒予于建溪之上，拜起垂泣，而以铭
墓为请。予之先世家婺源，与公为同县人而客于建
也久矣。绍兴庚子岁，予年二十馀，始得一归故乡，拜
其坟墓，宗族姻党于是迺获识公而听其馀论，心固
已知其贤，然是时年少新学未能有以扣也。中年复
归而再见公，然后从游益亲，而公已营锺山所住，为
将老焉之计矣。两林之间，渠清沼深，竹树蒙密。时命
予与程弟允夫徜徉其间，讲论道义，谈说古今，觞咏
流行，屡移晷刻。间乃出其平生所为文词使予诵之，
则皆高古奇崫，而深厚严密，如其为人。予以是心益
敬公，而自恨其不能久留以日，相与“追逐于东阡北
陌之间也。”既别而归，书疏不绝。其后数年，闻公物故，
予以忧患疾病之不宁，不能一往哭公，而公之诸子
不以为罪，更以不朽为托。至受其状而读之，则又允
夫之文也。《三复》之馀，公之声容，恍若相接。永念故国，
人物眇然，如公之贤，宁可复得！顾虽不敏，其何敢有
爱于言乎？乃以病衰，心力凋耗，把笔欲下，而神已不
俱来矣。遂无以塞季子之意，而姑记其篇末。如此以
见允夫之状，果无愧辞，予虽有作，亦不能有以加也。
滕珙所记，足补状阙。大扺数十年来，乡人子弟多自
好而善于文词，亦其师友渊源之有自也。庆元元年
十一月癸巳冬至，吴郡朱熹书于考亭所居清邃阁。